
ATDHEU I PAÇMUAR DHE 1 KALTER I 
ZAPLLUZHES... 


Ka qenë befasi e vërtetë takimi im me poezinë e 
poetit nga Kosova, Adem Zaplluzhal 


Kohë më parë, në prag të Manifestimit Tradicional 
“ Ora e Poezisë” që tash katër edicione zhvillohet në 
Tropojë, e kisha ftuar të merrte pjesë ,së bashku me 
disa poetë, ndër më të njohurit e Kosovës, pasi 
kisha lexuar disa poezi mbresëlënëse prej tij dhe 
isha surprizuar nga numri i madh i publikimeve të tij 
letrare. 


E prisja me kërshëri, por edhe me detyrimin ndaj 
veprës së tij letrare, këtë përshtypje e ndava edhe 
me miqtë e mi, të cilët më folën me respekt për 
këtë poet dhe veprimtarinë e tij. Ai nuk mundi të 
vinte për shkaqe të ndryshme dhe letërkëmbimi im 
korrekt me të, veçse sa e thelloi nevojën që në një 
mënyrë apo në një tjetër ta njoh dhe të kontaktoj 
me autorin e 93 publikimeve poetike në harkun e 56 
viteve. 


Rasti e solli, që me bujari dhe respekt, autori të më 
sjellë librin e tij më të ri, ta kem në duar, ta lexoj, ta 
ndjej natyrshëm ritmin dhe tharmin e poezisë dhe 
të kontribuoj sadopak në sendërtimin e strukturës 
së tij solide, e cila mbante një peshë të madhe të 

mesazhit poetik, social dhe patriotik, harmonizuar 
në mënyrë adekuate me figuracion tronditës, frymë 
realiste dhe freski të çuditshme të motiveve dhe 
trajtave poetike. 


Aty është fati historik i atdheut, fëmijëria 
rebele,shpirti i baladave,koha e arkeologëve, 
kalërimi në rrugët e ëndrrave,loti i hijes së 
barit,gjëma e barotit,refrenet e duarve të varfra të 
lypsarëve,shijet e harruara të rinisë, humbja e 
gishtave të butë të dashurisë, nostalgjia e natës së 
vendlindjes, shpresa e një bime të porsa mbjellë... 


Një kaleidoskop ngjyrash, fatesh dhe personazhesh, 
ku çdo lexues mund ta gjeje një pjesë të vetes, të 
mendojë, gëzojë dhe zhgënjehet bashkë me poetin, 
shpesh të bëhet njësh me shpirtin dhe ndjenjat e tij, 
të shndërrohet në një natë të gjatë përjetimesh të 
lumtura, por edhe protestash njerëzore, ku fjala e tij 
është zëdhënësja më e mirë dhe mishërimi perfekt i 
të qenit të angazhuar me fatet e atdheut dhe fatet 
personale të ditës që shkoi dhe të asaj që vjen. 


A s'është në fund të fundit ky misioni fisnik i poetit 
të kohës tonë, të evokojë, dashurojë, vuajë, 
thërrasë dhe përjetojë së bashku me lexuesin e vet, 
ani pse shpesh, ah” sa shpesh, thirrjet e tyre 
humbasin pa gjurmë në tymnaja turbulluese të 
kohës, ku politika e mbrapshtë dhe varfëria 
mundin shpirtin bujar të poetit dhe ftohin lexuesin 


ATDHEUI PAÇMUAR 


e tij në angazhimin e përbashkët për një jetë 
dinjitoze”1 


...as mushkonja nuk paska 
Se ku të ngjyejë thimthin e uritur 


Klith poeti në protestën e vet, në përjetimin realist 
dhe bashkëkohor dhe tonaliteti më i lartë ndjehet 
në ciklin e parë të librit me titull: ”Kalaja që ecën 
kah e nesërmja” 

Kalaja është qyteti i motmoteve të vrazhdë të luftës 
dhe i ditëve të trazuara të lirisë, që pashmangshëm 
shkon vetëm kah shpresa, kah drita e re që 
ngazëllen zemrat e praruara. 


..MËSO Si ta shuash dhembjen 

Kur krahasohet me atë të gurit 
Gatuaj bukën e përditshmërisë 
Me lotin e hijes së barit... 


Mbi peshën e moshës, përvojës dhe të qenit 
bashkëbisedues gjysmëshekullor dhe tejet aktiv me 
lexuesin e vet, poeti Zaplluzha ja lejon vetes të 
mbartë dhe përcjellë poetikisht dhe emocionalisht 
disa të vërteta njerëzore, për të cilat ndonjëherë 
njeriu i zakonshëm ndihet i luhatur dhe mosbesues, 
në mënyrë figurative vargjet e tij janë gurët e rëndë 
të një ure prej dhembje, trishtimi dhe gëzimi 
çmendurak, që dukshëm e afron këtë poezi nga 
rilindasit tanë, po aq sa edhe afër Migjenit, fryma e 

të cilit të duket se shket papritmas në ndonjë varg a 
rrokje si puhizë që shkund kujtime dhe shpresa: 


...1shte vonë 

Shumë vonë kur mësuam 

Për vdekjen e perëndive 

Asnjë totem nuk kishte mbetur 
Në sarkofagun e shakullinës... 


Heronjtë e zakonshëm, të prekshëm dhe krejt të 
besueshëm në aktin e tyre për atdheun si Mic 
Sokoli, të varfrit me shikime tej shpuese, trenat e 
verbër të halleve të ditës, piskamat e lutjes nëpër 
kalldrëmet e gurta ku s'gjenden veç ashte”, janë 
kësisoj paralele sa të rastësishme, por po aq të 
prekshme dhe të besueshme si dikur. 


Kohërat në librin e Adem Zaplluzhës ndërrohen 
pikërisht përmes sensit të afirmimit të fatit historik 
të popullit të tij, ndërtuar nga shumëzimi i fateve 
dhe ndodhive të çdo dite njerëzore, që kapet në 
perceptimin e thellë të autorit dhe transmetohet në 
metafora të mrekullueshme, të pahasura më parë 
diku tek një autor apo vepër tjetër, autenciteti dhe 
origjinaliteti i tyre përbën vlerën më të madhe të 
librit, përpos tematikës fine të shkrirë në një rrjedhë 
kronologjike, që i siguron lexuesit vëmendjen e 
shtuar dhe ritmin deri në fund të librit: 

...Kapelën e shqyer të erës 

E hodha në lumë 

Po ashtu edhe këmishën time 

E vara në kujtesë 

Si një copë të dhembjes së djeshme... 


Gjithçka, si në një shtjellë e erës së bjeshkës sillet 
kah atdheu, nocioni i atdheut krejt natyrshëm 
frymon ne motivet epike dhe lirike, mbi atë” 
ndërtohet kuptimi dhe lidhja e tre pjesëve apo 
cikleve, ai simbolizohet si ndjenjë e ngrohtë, si 
dhembje e pareshtur, si dashuri e vjetër dhe e re, 
me të mirat dhe të këqijat e udhëtimit historik prej 
gjeneze e deri më sot, si një re e kaltër, si një 
shpresë, si nostalgji e fundit: 


..Pushkën dhe malin i pate në zemër 
Sa herë që të ftuan 

Nuk prite thirrjen e dytë 

Por si një bajloz i bardhë 

Dole në bejleg 

Ti varriiim 

Dhe atdheu imi paçmuar I 


Poeti në çdo varg dhe në çdo fjalë rrëmon në 
kujtesën njerëzore dhe atë kolektive kah angazhimi 
i prosperitetit të individit dhe të atdheut së bashku , 
përtej çdo note prej moralisti të mërzitshëm, ai sjell 
një poezi me peshë të rëndë, që sigurisht ndjehet 
dhe shijohet jo bash menjëherë sapo e lexon atë, 
por të mëshon ndjenjave të përziera pas një pauze 

meditative, kjo dëshmon maturinë dhe cilësinë e 
saj, vargjet janë mesazhe, fjalët sikur trokasin me 
trokthin e kuajve të erës, era është koha e re e 
shqiptarëve që rrjedh me shpresë dhe me dritën 
fatthënëse të shekullit të ri, me emrin e lirisë, 
pavarësisë dhe dashurisë. Pavarësisht moshës, 
poeti gëzon dhe lumturohet si një fëmijë i lumturi 


... Ne të gjithë një ditë 

Do të vdesim 

Por secili mënyrën e vet 

Do mbërrijë në shtegun e fundit 
Ashtu siç jetoi ... 


Një libër që meriton radhën që ka, nderon më tej 
emrin e poetit, të vendit ku ai frymëzohet dhe 
jeton, por edhe të lexuesit që ka fatin ta ndeshë 
rrjedhës së jetës dhe të përballet me faqet e tij si 
me faqet e një stine të bukur përplot ngjyral 


Lulzim Logu 
Tropojë, 17 nëntor 2013 

Kalaja që ecën kah e nesërmja 
Cikli i parë 

KËMISHAT TONA 


Kur isha dhe ishim fëmijë 
Mendonim se vjetroheshin 
Vetëm këmishët tona 

E jo ne 


Por ngjau e kundërta 
Këmishët mbetën 

Ashtu si në të kaluarën 
Me pulla të thyera 

Dhe të arnuara për bukuri 


Kurse ne ecnim rrugicave të ngushta 
Me një bastun të lakuar 

Prej viteve 

Dhe shumë qartë dallohej ndryshku 
I gozhdëve 

Si dhe rritjet e pantallonave 


Kurse këmishët tona të dikurshme 
Kanë mbetur si relikte 

Po me ato pulla të thyera 

Prej sedefi 

Të arnuara pa asnjë njollë në shpirt 
Këmishët tona të fëmijërisë 

Edhe sot e kësaj dite 

Më duken rebele siç ishte ajo kohë 

2 


Këmishët tona 

Fëmijëria jonë e virgjër 
Edhe sot në këtë moshë 
Ngarkuar me vite 

Na duken shumë të reja 

Të pafajshme 

Këmishët tona të paharruara 
Këmishët e fëmijërisë ... 

KALAJA QË ECËN KAH E NESËRMJA 


Rastësisht isha me vetveten 

Kur nga rropullitë e çative nxora 
Një hartë të grisur 

Dhe disa lloje hieroglifësh 


Një kohë e egër 

Më e egër se çdo kohë tjetër 

Hingëllinte në mua 

Hingëllinin edhe flokët e thinjura të erës 


Disa njerëz ecnin trotuareve 
Pa e përfillur askënd 
Kafshonin një tramak misri 
Të zier në një kovë bakri 


Dhe qeshnin 

Me mushkonjat e mërzitshme 
Qeshnin si të çmendurit kur qeshin 
Ngjyrave blu të dyerve të hapura 


Një bastun ecte rrugicave 
Të ngushta të qytetit muze 
Ecte dhe me gjasa 

Kishte vendosur 

Të mos ndalej 

Pranë qepenave të mbyllura 

PA 


Ishte një ecje e madhe 

Ecje jo e zakonshme 

Nëpër ledhe historie të harruar 
Marshonin ushtritë 

Me tërë egërsitë e tyre 


Depërtonin si ushejzat 

Me trastat e ngarkuara përplot 
Letra dashurie 

Dhe me ato të urrejtjes 


Kalonin edhe disa fëmijë 

Pranë një kishe 

Të konvertuar në një tjetër tempull 
Që më askush nuk ja di emrin 


Në këtë qytet përrallash 
Shpeshherë kanë pirë ujë 
Gjeneralë të ekzaltuar 

Dhe prostitutat me gjinj artificialë 

Dikur më herët 

Në një kohë të mirë 

Shatërvani kishte një tjetër emër 
Kurse mbiemrin 

Asnjëherë 

Nuk arriti ta mësojë historia 


Sot as ne nuk e dimë 
Ose nuk duam t'ja tregojmë askujt 
Se si dhe nga kush janë konvertuar 
Bedenat e istikameve 


Por nëpër këtë tokë kalëruan 
Prej profetëve të rrejshëm 
Deri te disa lloje njerëzish 
Që nuk patën komb as fe 
Ishin një tjetër lloj bastardësh 


Por ky qytet stoikisht 

I përballoi stuhitë e liga 

Dhe ja ku gjendet sot 

Si një kala 

Që asnjë ushtri se mori 

Nga brenda 

Kalaja e cila ecën me krenari 
Kah e nesërmjal 

ASNJERI MË NUK I HAP 


Sa shumë ndryshuan 
Itineraret e fjalëve 

Prej një fjalie të thjeshtë 
Kalova në një tjetër fjali 

Të përbërë prej ciflave të erës 


Posta te dyert e jashtme 

Ka kohë që nuk hapet 
S'trokasin as fëmijët e llastuar 
Miqtë më nuk më dërgojnë letra 
Jam i tëri i harruar 

Mbase pleqëria 

Nuk paska tjetër rrugë 


Më ka lënë në një qoshe 
Edhe vetë pushteti 

S'i dërgon triskat për tatim 
As për telefon s'trokasin 


Të gjithë 

Ama të gjithë më kanë harruar 
Edhe një lejlek i vetmuar 

Që përherë mbahej si mik 
Nuk kthehet në folenë e vjetër 

Kalojnë pranë dyerve të mëdha 
Rrugicës së kalldrëmtë 

Dhe nuk janë në gjendje 

Ta ngritin kokën dhe të vërejnë 
Se askush më nuk banon 

Në atë adresë 


Asnjeri më nuk i hap 
Ato porta të rënda 
Që rrinë të mbyllura 
me vite të tëra... 

TI ME GJASË 


Kur unë 

Desha të bëhem unë 

Ti me gjasë 

dole nga Ferri 

Dhe fillove 

Të ecësh në katër këmbë 


Ishte ajo 

Një ecje e madhe 
Kafshohej druri i zi 
Me dhëmb 

Por sërish 

I përngjante zvarritjes 


Atë ditë 

Unë nuk isha më unë 
Mbase as ti 

S'e zure vendin tënd 
Nga xhelozia 

Mbete diku në fund 

Ishte një udhë e gjatë 

Si nëpër vrimën e gjilpërës 
Përbiruam deri në golgotë 
Ne ishim të pavlerë 

Atë natë 


Unë asnjëherë më 

S'u bëra unë 

Por edhe ti 

Mbete në baltakun e urrejtjes 
Dhe akoma je diku atje në fund 
Të një fundi tjetër... 

QAJNË EDHE ÇAFKAT 


Një pemë si një njeri në gjunjë 
Dhe një zog i egër mali 

Te një kopsht 

Paskan hyrë në shpirtin e baladës 


Nuset qajnë si kurrë më parë 
Loti i kristaltë 1 erës 

Thyhet si mermeri i murrmë 
Kur dënes arkivoli 


Varrtari i dehur këndon një serenatë 
Kjo natë e egër dhe e gjatë 

Nuk paska të sosur sonte 

Te murishtat e rrënuara 

Po qan një qyqe 


Qajnë edhe çafkat 

Disa lloje krakëllimash 

Po i imitojnë korbat 

Nata dhe trishtimi zunë të heshtin 
Kur një palë e dasmorëve 
Përgjithmonë mbetën te vidhishtat 

SYTË I KISHIN TË PËRLOTUR 


Kjo kohë e arkeologëve 

Paska mbetur mbrapa nesh 

Po kalojmë si pa kokë 

Nëpër udhët e lashtësisë 

Hartat e grisura dhe njerëzit e nakatosur 
Po ecin udhëve si të paudhët 


Një ditë kur do i dëgjojmë mjaullimat 
Dhe lehjet e meteorëve 

Besoj se do të ndryshojmë 

Për të mirë ,por jo që t'i harrojmë 
Këputjet e kometave 


Kur na përcillnin nënat tona 
Nëpër ushtritë e huaja 

Sytë 1 kishin të përlotur 
Qanin edhe çatitë e rrënuara 
Qante e tërë lagjjia 

Te shelgjishtet e pikëlluara 


Por ne asnjëherë 

Nuk deshëm t'u përngjajmë zvarranikëve 
Më parë ktheheshim në arkivole 

Se sa të na përcjellin në shtëpi 

Me një muzikë të trishtuar 

Që nuk na përkiste neve... 

MARREVESHJA 


Më duket se ishte 

Pak si natë e pak si ditë 

Ecja në maje të gishtave 

Këpucët më kishin mbetur 

Diku nëpër rrugët e ëndrrave të mia 


Ose nuk kisha pasur në jetë 
Asnjëherë këpucë me lidhëse të zeza 
Këmbët ishin mësuar tanimë 

Të ecin zbathur 


Me guralecët e lagjeve 
Kisha një marrëveshje 
Dhe shkelja pa fije frike 
Mbi vrazhdësinë e tokës 


Nën zërin e hënës 

Dhe zhurmën e meteorëve 
I kaloja netët duke fjetur 
Kisha një qetësi shpirtërore 


I përngjaja gjumit të barit 

Asnjeri nuk kalonte pranë meje 

Kur i numëroja yjet 

Që largoheshin diku nëpër hapësirë 
Prishtinë 21 gusht 2013 


24 


ATDHEUI PAÇMUAR 


ME LOTIN E HIJES SË BARIT 


Nëse nuk je në gjendje 

Të bësh asnjë manovrim tjetër në jetë 
Mëso se si ta shuash dhembjen 

Kur krahasohet me atë të gurit 


Gatuaj bukën e përditshmërisë 

Me lotin e hijes së barit 

Dhe ec tejpërtej si hija jote që ecën 
Nëpër urën e thyer të një balade 


Mos kërko më shumë se sa meriton 
Se në fund të udhës tënde 

Do mbetesh fillikat pa asnjë ëndërr 
Dhe zhgjëndërr të realitetit tënd 


Nëse mbërrin te qëllimi i paracaktuar 
Mos u ndal të pish ujë 

Se gllënjka e parë dhe ajo e fundit 

Ia zë frymën frymëmarrjes së erës 


Po që se i kalon të gjitha caqet e mendimeve 
Mos harro të ndalesh pranë përrallës së 
Hirushes sykaltër 

Nëse ngjan e kundërta 

Ti kurrë nuk mund ta mbërrish hijen tënde 

I PËRPIU MERIMANGAT 


Ishte vonë 

Shumë vonë kur mësuam 

Për vdekjen e perëndive 

Asnjë totem nuk kishte mbetur 
Në sarkofagun e shakullinës 


Kaluan edhe disa ditë të liga 

Shiu nuk ndalej në kujtesë 

Atë ditë i hapën të gjitha arkivolet 
Kur qeshte me ne 

Lëkura e regjur e tokës 


Dikur vonë sërish filloi të binte 

Një shi i çmendur imcak 

Nga shpirti 1 drurëve 

Mbinë disa lloje gjethesh 

Era frynte me një llahtari të padëgjuar 
Furtuna atë ditë me rrënjë i shkuli varret 


Nuk patëm më se çfarë të presim 
S'ishim zogj të ikim tej maleve 

Një frymë e egër i mbuloi fushat 
I përpiu edhe merimangat e mira 
Që thurnin rrjetën e trilluar të një ëndrre... 

NËSE KA NEVOJË 


Po na kthehen djemtë 

Nga malet 

Po na kthehen gjethet 

Por pushkët i kanë lënë të ngrehura 


Po dalin vashat me ujitë varret 
Dhe nuset me nga një kërthi 

I mësojnë drurët 

Se si nuk duhet të vajtojnë 


Po dalin 

Edhe gjyshet me shamia të zeza 
Por asnjëra nuk ka lot 

Janë mësuar ato zana të mira 

Se atdheut 

Asnjëherë nuk i pëlqejnë vajtimet 


Po dalin edhe baballarët me patërshana 
Drejtuar kah qielli i mrrolur 

Do të dalin edhe stërgjyshërit 

Nga varret 

Nëse ka nevojë edhe njëherë 

Kjo tokë e bekuar dardanel 

MIC SOKOLI 


Te një lis i gjatë 

I rrahur nga stuhitë e kohës 

Qante një degë e përdredhur 
S'ndaleshin as gjethet e zverdhura 


Më pranë kësaj moshe të drunjtë 
Një rrap 

Bisedonte me vetminë e një korbi 
Mbase me ngashërim 

Qante era 

Nën rrënjët e drurëve paskan mbetur 
Ca kristale bore 


Një shpend i madh 

I kishte lënë peng maleve pendlat 
S'fluturonte dot më 

Nëpër historinë e grykës së një mali 


Thonë se në këtë shpirt të gurtë 
Gatuar me duart e atdheut 

Mic Sokoli 

Ia kishte zënë grykën 

E një krisme të madhe 

Piskama e njeriut prej mishi 
Dhe gjëma e barotit 

Si një trishtim i paparë 

Ia prishi 

Gjumin e shurdhtë Evropës 

E cila kurrë më nuk fjeti rehat... 

NJË COPË SHPRESE 


Të varfrit me të vërtetë 

Janë të varfër 

Asgjë tjetër nuk kanë në jetë 
Përpos shikimeve tejshpuese 
Që depërtojnë 

Në shpirtra njerëzish 


Një dorë si një kërcu e ngrirë 
Ua shpon sytë e drurëve 

Ka kalimtar 

Që edhe nëse ua verbon sytë 
Ajo dorë e shtrirë 

Nuk shohin asgjë 

Përpos një copë ashti në trotuar 


Të varfrit kanë diçka 

Që u mungon të kamurve 

Kanë një copë shprese 

Që si oreol i shenjtë u rri në mendje 
Me një tufë ëndrrash të mira 

Që një ditë 

Të zgjohen duke qeshur 

Dhe duke pirë 

Një supë të ngrohtë 

KUDO REFRENE DUARSH 


Një njeri i moshuar 

Kalon rrugicave të ngushta 
Kapërcen urën 

Duke zgjatur qafën 

Në drejtim të kontejnerëve 
Dhe qeskave të najlonit 

Në duart e kalimtarëve 


Një tjetër grua 

Po ashtu e moshuar 

Ecën si pata e uritur 

Drejtë një shtëpie pa adresë 

Për të trokitur 

Më duket se vetëm ajo e di 
Sekretin e krakëllimave të korbave 


Një hije nëpër rrugë i takon 
Personazhet e Migjenit 

Me sy të ngrirë 

Që shpojnë edhe gurin 

Mbase qesh në heshtje 

Sepse nuk ka se çfarë të kërkojë 
Prej atyre bebëzave të kaltra 

Që pikojnë trishtim 

Nëpër çdo cep të qytetit 
Përsëritja e imazheve të njëjta 
Kudo refrene duarsh 

Kudo shpirtra të shtrira 

Deri në pafundësi të skamjes 


Një zog rebel 

Plandoset nga një degë e thyer 

As mushkonja nuk paska 

Se ku të ngjyejë thimthin e uritur... 


Prishtinë, 22 gusht 2013 

NE BREDHIM SI HIJET E 
KALLDREMEVE 


Dielli i zvogëluar në hapësirë 
Piqet si një patate në prush 
Duart e mija zgjaten 

Zgjaten deri në pafundësi 


Hijet i prekin kujtimet 

E të gjitha ngjyrave 

Kurse ato ikin 

Largohen si zogjtë e mendjes 


Sërish shtrihen duart kah ikjet 
Dhe hijet e murrme 

Largohen zogjtë 

largohen kujtimet e mira 

Dhe ato që duhet të harrohen 


Unë mbetem si një dunë e pikëlluar 
Një shi i myktë 

I përzier me pluhur të hirtë 

Po bie mbi rrashtën time 


Sërish shtrihen duart kah kotësia 
E kotë e një shtrirjeje 

Jashtë mureve të kujtesës 

Fryjnë do erëra të liga 

Ne bredhim si hijet e kalldrëmeve 
Asnjeri s'përshëndet 

Asnjërin 

Vetëm hijet e ndryshkura 
Rrëshqasin si ushejzat 

Mureve të shpirtit 


Çatitë e trishtuara heshtin 
Kjo heshtje mortore 

Si çdo herë 

Ka filluar t'i vrasë 

Dhe po i vret kujtimet, të porsa zgjuara... 

NE TË GJITHË E DIMË 


Nën dritaren time 

Për çdo mëngjes kalojnë 

Trenat e verbër 

Rendin njerëzit prej një anë të rrugës 
Në anën tjetër 

Të problemeve ekzistuese 


Ngjan që të ecim vertikalisht 

Në horizontalen e etjes 

Më pastaj 

Kalojmë me kukëzat e huaja 
Deri te portat e ikjes nga vetvetja 


Kur befasisht mbërrijmë 

Te bigëzimet e lumenjve 

I humbim duart e shpresës 

Nëpër kuvertat 

E anijeve që bredhin dehur nëpër dete 


Sa herë që në radio i dëgjojmë 
Vajtimet e ndonjë kënge 

Nga dy 

Ose më shumë herë në ditë vdesim 
Sa për t'u ringjallur te ndonjë tjetër 
Tregim që nuk na pëlqen 

Nëse në udhëtimet tona 

Takohemi me anijet e zhdukura 
Asnjëherë 

Po ju them asnjëherë 

Nuk mund t'i prekim mëngjeset 

Duke u mbytur 

Në përgjumjen e përrallave të fundosura 


Ne të gjithë e dimë 

Se mendimet tona të shthurura 

I përngjajnë fantazmave 

Dhe njerëzve 

Që lindin 

Nga shpirtrat e çmendura të dallgëve ... 

Gllënjkat e fundit 
Cikli i dytë 

NUK KA ASNJË LIDHJE 


Dua të jem pak më ndryshe 

Se sa që isha dje 

Kapelën e shqyer të erës 

E hodha në lumë 

Po ashtu edhe këmishën time 

E vara në kujtesë 

Si një copë të dhembjes së djeshme 


Dua që dita e sotme 

Të jetë po ashtu një tjetër ditë 

Pak më alegro 

E pakëz më e trishtueshme 

Se hija ime e thyer në pasqyrën e ujit 


Dua që ndjenja e trishtimit 

Në të njëjtën kohë të jetë e njëjtë 
Si ajo e ekzistencës 

Ose pakëz më ndryshe 

Se problemet e ditëve të tjera 


Nëse ndodh e kundërta 

Askush nuk mund të jetë fajtor 

Për rënien e hershme të gjetheve 

Po të ishte ndryshe 

Do vonohej vjeshta edhe për disa stinë 

Dua që kjo ditë në këtë stinë 

Dhe kjo ngjarje 

Të regjistrohen për herë të parë 

Në kujtesën e kalldrëmeve 

Sepse ekzistimi i rrejshëm 

I mushkonjave 

Nuk ka asnjë lidhje 

Me lagështinë e mureve të mermerta ... 


Prishtinë, 23 gusht 2013 


40 


ATDHEUI PAÇMUAR 


GJETHET 


Sot disi mendoj krejtësisht ndryshe 
Gjethet kur bien në tokë 

Marrin një tjetër formë 

Nga ajo e shtrirjes horizontale 


Në kraharorin e tokës mëmë 
Bëjnë një lloj gjumi që i përngjan 
Gjumit të pafajshëm 

Të foshnjave të posa lindura 


Mbi ajrin e tendosur 

Si telat e kitarës rrinë të ngrehura 
Mendimet 

Asnjë pikë shiu nuk u pengon 
Kur marrin formën e ajrit 


Bëhen edhe më të ndjeshme 

Nëse dikush ua prish gjumin e mbrëmjes 
Qajnë deri në mëngjes 

Nuk mashtrohen me asnjë dhuratë 
Mendimet e mija 

Nuk kanë të bëjnë me shushurimën 


As me gurgullimën e përroit 
Por me shpirtin e virgjër të gjetheve 


al 


ADEM ZAPLLUZHA 


Çdo mëngjes zgjohen herët 

Dhe deri vonë në mbrëmje 

Duke pritur shiun 

Vallëzojnë një valle të lashtë pagane 


Kur bën thatësirë e madhe 

U bien teneqeve të bakrit 

Dhe i thërrasin vashat kosovare 
T'u japin ujë rrënjëve të rrapit 

DUART E MIA 


Duart e mija 

Si dy degë mështekne 

I mbështeten shpresës së ndryshkur 
Të pikëllimeve 

Dhe qajnë deri në mëngjes 


Kur lodhem, ato ecin 

Drejtë një qëllimi të paqëllimtë 
Herë rrinë të varura në një gozhdë 
Të ndryshkur 

E herë 

Përziejnë ajrin kundërmues 


Kur dua të përqafoj të dashurën time 
Disi rrudhen 

Deri në tkurrje 

Mbase u vjen turp 

Gjatë tërë jetës përqafuan në errësirë 


Duart e mia të brishta 

Si dy degë thane 

Pa rrënjë jetojnë mes ngjyrave 
Të ylberit surrealist 

Dhe i prekin kujtimet 

Me gishtat e hollë të erës ... 

SHUMË HERËT 


Tej ekranit 

Një mjegull gjysmë e hirtë 
Asgjë nuk shihet para sysh 
Nëpër gozhdët e ndryshkura 
Pikon trishtim i pamat i ditës 


Disa mushkonja 

Sapo dolën nga lagështira e mureve 
Pa dashje u përzien 

Me ngjyrat e turbullta të ylberit 

Te shelgjishtet e pikëlluara 

Paska filluar të bjerë një shi imcak 


Në stolin e vjetër të parkut 

Veç janë mbuluar kujtimet prej gjetheve 
Sivjet më herët 

I paska lëshuar perdet vjeshta 

Herët, shumë herët dikush me një purtekë 
Filloi me shkundjen e mollëve 

Dhe të stinës së hershme 

NE TË GJITHË 


Kudo mund të takohemi 

Në kafene 

Te shtegu i ndarjes 

Ose në ferr 

Por jo në një udhëtim të bukur 


Ne të gjithë një ditë 

Do të vdesim 

Por secili mënyrën e vet 

Do mbërrijë në shtegun e fundit 
Ashtu siç jetoi ... 

NË NJË GOTË TË VJETËR VERE 


Kur u pamë atë çast 

Ishte një tjetër kohë 

Muret kishin një tjetër pamje 
Dita ishte e lëngtë 

Nga gota e hidhur e jetës 
Pikonte balsami i së kaluarës 


Frynte një erë e verbët 

Çdo gjë në atë sterrë 

I përngjante çmendurisë 
Duart tona dridheshin 

Si një thupër e hollë dirigjenti 


Çdo gjë kishte ndryshuar 

Si vitet e humbura 

Po ashtu edhe fustani blu 
Kishim hyrë 

Në një epruvetë eksperimentale 
Dhe çuditërisht i përngjanim 
Bretkosave të verdha 


Në heshtje pa thënë asnjë fjalë 

Në një gotë të vjetër vere 

I numëruam gllënjkat e dehjes 

Dhe në fund u takuam po me atë magji 
E cila na zuri dikur në rini... 

O JU LUTEM MË TREGONI 


Me shijen e rinisë 

Sonte dua ta pi verën e vjetër 
Këto mure qenkan zvogëluar 
Ose është rritur pa masë 
Dhembja ime në mua 


I ofroj duart e mishta 

Por s'mund të prek tavolinat 

Sa të largëta qenkan kujtimet 

E sa i afërt ky trishtim që më kafshon 
Sa e afërt kjo dhembje 

Që më sëmbon 


Ku janë miqtë e mi 

Po ikin njerëzit nga kjo vetmi 
Asnjë gotë mbi tavolinën e kujtesës 
O ju lutem më tregoni 

Kush e derdhi sonte verën e vjetër 
Në shijen e harruar të rinisë”21... 

PATËRSHANAT 


Në netët e verbëta 
Dy herë më e bukur se hëna 
Dukej Penelopa në pritje 


Trishtimi ishte i gjatë 
Më 1 gjatë se çdo tregim pagan 
Kur tregohej në net të vona dimri 


Luftëtarët 1 kishin fshehur 
Diku patërshanat 
Dhe pritnin çastin e pabesisë 


Dhe erdhi papandehur 
Zoti i shtëpisë 
Hyri trishtimi mes hallkave të çelikta 


Një pabesi e egër polli tjetrën 


Akoma patërshanat e fshehura presin 
Çastin t'u vërsulen nuseve në pritje ... 

GLLËNJKAT E FUNDIT 


Thonë se në detin e vdekur 
Nuk buron 

Dhe s'derdhet asnjë lumë 
Prej nga atëherë 

Gjithë ky trishtim 

Prej uji në varkat e fundosura 


Këtu çel një vjeshtën e vonë 

Vetëm lulja e kripës 

Lulëzon në buzët e ndryshkura të ujit 
Si behar degësh të njoma 

Këputen manaferrat e zeza 


Këtu vijnë njerëzit e panjohur 
Dhe pinë deri në ngufatje 
Gllënjkat e fundit 

Trishtimin e ujit të ngrirë 
Dhe pastaj 

Shndërrohen në meduza 

Që e kafshojnë fundin e detit 

ME QINDRA ZOGJ MALI 


I hodha krahët në përqafim të lisave 
I lashë gjethet me vetminë e drurëve 
Dhe ika si pa kokë 

Tej e përtej bjeshkëve të mira 


Pas meje dhe aromës së barit 
Vraponin sutat e egra 

Më duket se ndjeva një metamorfozë 
Shikimet e mishta 

U shndërruan në degë qarri 


Vrapova edhe më tutje 

Me duart e drunjta i përqafove malet 
Në prehrin e shkrepave të stralltë 

Sa bukur këndonin bareshat 


Kur dola nga kjo gjendje e lëngtë 


E pashë si rritej një degë në kujtesën time 


Me qindra zogj mali 


Fluturonin mbi arkivolin e përroit të egër... 

PASKAN VDEKUR EDHE QYQET 


I vetmi akord që dridhet 

Është zëri i shiut që buçet në mua 
Kitara ime e vjetër 

Që kur tu shurdhuan telat 


Të kujtohet ishte natë 

Kur në gjumin e saj hynë lukunitë 
Dhe kurrë më nuk fjetën zogjtë 

Në shpirtin e ngrirë të ëndrrës sime 


Kaluan e rrodhën si uji motet 

Dallëndyshet nuk u kthyen më në atdhe 
Paskan vdekur edhe qyqet 

Kush do vajtojë mbi varrin tuaj të vetmuar”1 

SI DJE PO ASHTU EDHE SOT 


Me gishtat e mi prej mishi 

E ledhatoj lëkurën e njomë të erës 
Jashtë mendjes sime 

Si në pranverë harlisen Zogjtë 


Përroi 1 kaçakëve në heshtje rrëfen 

Tregimin e sëpatës 

Dhe të plakës së maleve 

E cila me aq krenari mbrojti nderin e atdheut 


Ishte një kohë kur nënat s'kishin lot 
Nga acari shqyheshin drurët 

Kurse armiku si dje po ashtu edhe sot 
Derdhej fshatrave me ulërimë bishash 


Kurse nënat tona si zanat më të mira 
Gjumin e bënin në maja lisash 

Duke ua prerë udhën lukunive 

Që e copëtonin trupin e dërmuar të atdheut 

ATA QË HESHTIN 


Nxirre heshtjen nga boshllëku 
Se përndryshe 

Përfundon në mendjen tënde 
Nëse shurdhohet britma e lisit 
Gjethet sa ora zbresin në tokë 


Shekuj me radhë 

Menduam se duhet heshtur 

Por e kishim gabim 

Heshtja në boshllëkun e jetës 

As që mund të ekzistojë ndonjëherë 


Duhet të mësohemi 

Domosdo na duhet një tjetër mendim 

Për heshtjen 

Se përndryshe përfundojmë 

Në fundin e një gabimi të papërmirësueshëm 


Ata që heshtin 

Janë të gjykuar të përfundojnë 

Në fundin e pafund 

Të një fundi të tmerrshëm 

Dhe asnjëherë nuk mund t'i çelin sytël 

SONTE NUK KAM KOHË 


Sonte s'dua të më prekë askush 
Nën lëkurën time të zeshktë 
Kam frikë të madhe 

Se do zgjohen zogjtë e fjetur 


Më lini rehat 

Ëndrrat i kam fshehur 

Për një tjetër ditë 

Kur do zgjohen fluturimet 
E zogjve të hekurt 


Sonte nuk kam më kohë 

Për asnjë serenatë 

Kitarën e kam fshehur 

Nën gjethet e vjeshtës 

Dhe pret ditën kur do këndojnë mjegullat 


Në jetën time prej klandestini 

Nuk pata kohë asnjëherë 

T'i lus zotat pagane 

Për çdo ditë nga pak më kafshonte vetmia 


Ju thashë se sonte nuk kam kohë 
Më pritni deri nesër 

Sa ta zgjoj këngën time të fjetur 
Nga gjumi i telave të kitarës 

TI VARRIIM 


Si natën e parë kur përqafova nusen 
Po ashtu 

Të përqafova edhe ty 

Moj pushkë e ime e vjetër 


Kondakun e pata jastëkun e parë 
Kur u mbulova 

Me gjethet e manit të egër 

Atë natë 

Më pat” zënë një gjumë i mirë 


Një mik më pat thënë se ti atdhe 
Ke lindur nga një gur i stralltë 

Që nuk rritet në asnjë vend të botës 
Përpos në shpirtin tënd 


Ti atdheu im 

Nuk pikove nga asnjë yll 

Nëse ia vë veshin tokës i dëgjoj zërat 
Me siguri do të jenë thirrjet 

E tua të lashta o atdhe 

Thirrjet e stërgjyshërve 

Që vdiqën me patërshana në dorë 

Pushkën dhe malin i pate në zemër 
Sa herë që të ftuan 

Nuk prite thirrjen e dytë 

Por si një bajloz i bardhë 

Dole në bejleg 

Ti varri im 

Dhe atdheu im i paçmuar ' 


Prishtinë, 24 gusht 2013 


56 


ATDHEUI PAÇMUAR 


NJË MAN I VJETËR 


Përtej një vitrine 

Kanë filluar të qeshin kukullat 
Trotuaret heshtin 

Çezma në shatërvan sot nuk ka ujë 


Nëpër grykat e maleve 

Dëgjohen vetëm uturimat e stuhive 
Nga ulërimat e bishave të egra 
Sharri ka mbetur pa krenari 


Një mallkim malesh zbret me zhaurimë 
Përroit të vashave 

Gjethet me duar drejtuar kah Hyji 

I luten në një gjuhë pagane 


Fëmijët i kanë zbathur këpucët e reja 
Dhe vrapojnë rrugicave të ngushta 
Vrapojnë pa u ndalur 

Deri te xhamia e konvertuar 


Një man i vjetër 
Mbase ka më shumë se dyqind vjet 


Habitshëm i përcjell vrapimet e virgjëra 
Dhe i shtrinë degët tej kufijve te mendjes... 

NETËVE TË VONA 


Një gjysmë fjalë 

Mund të më mbajë gjallë me shekuj 
Vetëm një gjysmë fjale 

Do mjaftonte sonte 

Sa për ta shuar etjen e mallit për atdheun 


Më kujtohet kur ishim fëmijë 
Atdheu na dukej i largët 

Si një mollë e ndaluar 

Vetëm në ëndrrat tona të fshehta 
Mund ta preknim dhembjen e tij 


Sa herë që ja ledhatonim flokët 

Ose shikonim flamurin 

Kah valëvitej në ajrin e ngrirë 

Të atdheut 

Përherë netëve të vona 

Trokitnin krakëllimat e egra të korbave 


Kur u bëmë një pjesë e pandashme 
E dhembjes së atdheut 

Çohej nga gjumi një gjysmë fjale 
Dhe gjatë tërë natës së lume 
Kuvendonte me zogjtë shtegtarë 

BLEVA NJË COPË TOKË 


Unë këtu po luftoj me vetveten 
Kurse shpirti yt 

Si zogjtë e humbur pa shpresë 
Bredh nëpër metropole 


Shpeshherë 

Të kanë parë miqtë e mi 
Nëpër kafenetë e braktisura 
Se si mbytesh në fund të gotës 


Kur u përshëndetëm të çezma e mëhallës 
Të kujtohet 

Sa fort e përqafove rrapin 

Atë çast 

Shpirti yt i mirë dhe i humbur 

Hyri në qenien time 


Po ashtu edhe sot 

Është duke fluturuar në mua 
Si fluturat e fëmijërisë 

Prej një lule në tjetrën 

Por pa kurrfarë shprese 

pa 


Secili prej nesh 

Ngarkuar me probleme 
Ecëm udhëve tona të gabuara 
Por më duket se 

Ti bëre një gabim të madh 


Gabove sepse 

Ike prej miqve 

Dhe prej vetvetes 

Mbase akoma je në ikje 

E sipër 

Dhe asnjëherë nuk deshe të ndalesh ... 


60 


ATDHEUI PAÇMUAR 


3 


Nuk mund të kuptosh 

Se si të ka zënë për qafe pleqëria 
Po ashtu edhe vetmia 

Po të hanë 

Si ky metropol miku im 

Që po ta dërmon mendjen 

Dhe palcën 


Nuk di a ke menduar ndonjëherë 
Për çastet e fundit të jetës 

Por unë këtu në atdheun tim 
Bleva një copë tokë 

Te rudina e fshatit 


Bleva aq sa më duhej 
Vetëm dy metra katrorë 
Bleva 

Sepse këtu për çdo ditë 
Marrëzisht po rriten çmimet 


6l 


ADEM ZAPLLUZHA 


4 


Nëse dëshiron miku im 

Kam mundësi të gjej edhe për ty 

Një copë të mirë toke 

Por ti eja sa më parë 

Deri sa kemi kohë 

T'i evokojmë kujtimet 

Ka pas diçka të mirë edhe në ditët tona 


Fja sa nuk është bërë vonë 
Po rriten 

Çmendurisht po rriten 
Çmimet e arkivoleve 

Mua më ka zënë keq pleqëria 
Diabeti orë e çast po i sulmon 
Kazamatet e damarëve 


Eja miku im i mirë 

Fja sa ke kohë 

Nëse nuk di ku mund të më gjesh 
Lirisht më prit te Ura e Gurit 

Ku nën harqet e saja të gurta 

I fshehëm 

Sekretet tona të fëmijërisë... 

DITARI I SHIUT 


Mbrëmë më dukej se vjeshta 
I përngjante 

Një mjeshtri të përsosur 

Të pantomimës 


Aq bukur luante me sinonimet 
E fjalëve 

Sa që në fund të udhëtimit 

I harrova në kafene 

Këpucët e blera për festë 


Ajo ditë nuk ishte si ditët e tjera 
Frynte një erë e pazakontë 

Në çdo pjesë të mendjes 

Binte shi 

Deri sa acari i dimrit 

I gërryente dritaret e hapura 


Një njeri i vetmuar 

Si shiu i vjeshtës 

Qante te shelgjishtet e pikëlluara 

Qante edhe vjeshta fatin e stërkalave 

Ky duet i trishtë prej vaji 

Si dhembja që s'di të pushojë 

Paloset në ditarin e shiut ... 
Prishtinë, 25 gusht 2013 

TRADHTIA 


Kur dehet miku im 

Tregon për të gjitha llojet e puthjeve 
Por thotë se ajo e kobrës 

I përngjan krakëllimës 

Së një shpirti të lënduar 


Ja pra miqtë e mi 

Kjo na qenka ajo lojë mes dy zjarreve 
Në daç puth 

Ose lëre të të puthin 

Sërish një gjarpër 1 zi zgjohet 

Nën themelet e lashtësisë së muranave 


Prishtinë, 25 gusht 2013 

EDHE ATO TË FESË PAGANE 


Ky shi sot po i përngjan 

Zërit tënd 

Ti asnjëherë nuk ece rrugëve të verbëta 
Kur në hapin e parë zbulove 

Se ecja nëpër akull t'i dëmtonte nyjat 


As dimrat nuk i ke dashtë 

Dhëmbët e tu prej kristaleve të borës 
Sa herë që e kafshuan drurin 

E ngrirë 

Dhëmballët ngjizeshin me acarin 

Që pikonte trishtim 

Nga çatitë e dhunuara 


I tejkaluam edhe turbullirat e ujërave 
Përrenjtë hynin nëpër balada 

Dhe i mposhtnin guralecët e murrmë 
Ku degëzoheshin 

Tërbimet e padurueshme 

Dhe egërsitë e lumenjve 


Për ta shuar etjen e mallkimit 
I përdorëm hajmalitë 

E të gjitha feve 

Edhe ato të fesë pagane 

Mbase asnjërës 

Nuk i kishte mbetur fije durimi 

Nëse kaq pamëshirshëm 

Kafshojnë njëra-tjetrën 

Çfarë na duhen në këto çaste 

Këto puthje të akullta 

Që zbresin deri në fund të thembrave”1 


Prishtinë, 26 gusht 2013 

Mos ardhtë më ajo kohë 
Cikli i tretë 

KAFEJA E MALËSISË 


Kur trokitëm në portat e tua 

O njeri sykaltër 

U çove në këmbë dhe me një pamje 
Hijerëndë na prite duke qeshur 


I hape edhe dyert e zemrës 

Ku nga sytë tuaj shpërtheu mikpritja 
Po ashtu dhe qeshja 

I përngjante qeshjes së një patriarku 
Të thinjur 


Me dorën në zemër 

Iu afrove tangarit fantazmagorik 
Dhe me tërë prushin e tij 

Poqe kafenë e mirëseardhjes 


Me madhështi na e afrove filxhanin 
Sa që na dridheshin duart 

Duke shijuar mikpritjen 

Të cilën vetëm shqiptari 

E ruan me kaq krenari 

KY ATDHE I KALTËR 


Sonte dua të shkruaj vetëm kaltër 
Që çdo gjë që më rrethon 

Le t'i përngjajë qiellit 

Dhe kaltërsisë së paanë të detit 


Të këndoj si zogjtë 

Për njerëzit sykaltër që shkelin 
Nëpër kaltërsinë e ylbereve 
Kur qajnë shirat 


Edhe unë sonte dua të jem i kaltër 

Një kryq i ngulur në sinorët e atdheut 
Sonte qenka i kaltër 

Me të gjitha kujtimet e kaltra 

Që rrjedhin nëpër përrenjtë e dhembjeve 


Ky atdhe i kaltër 

Si një gur 1 kaltër dhe i pathyeshëm 
Stoikisht i përballoi stuhitë e zeza 

Me kaltërsinë 

Dhe madhështinë e një shpirti të kaltër 

MBJELLIM DISA LLOJE LULESH 


Zbresim shkallëve 

Me disa lloje të ritmeve 

I prekim lotët e virgjëra të gjetheve 
Vjeshta në degët e thyera 

Të mushmollës qan si foshnja 


Te rrënjët e pikëllimit 

I ngacmojmë kujtimet e lëna peng 
Ecim përtej mundësive të erës 
Stuhia nuk ka të ndalur 

Në ëndrrat tona 

Këtu era fryn 

Në disa trajta të pakuptueshme 


Kur e arrijmë qëllimin tonë 
Te shkallët e zbritjes 
Mbjellim disa specie lulesh 
Kaktusi në syrin e shkretëtirës 
Çel disa lloje lulesh 

Që mbijnë nga shpirti i rërës 


Ne asnjëherë nuk u takuam me ikjet 
Ndoshta ishim të parët 

Që ja mësuam gjuhën zjarrit 

Dhe akoma prej kokrrave të hirit 
Nxjerrim do zjarre që s'dinë të shuheni 

MOS ARDHTË MË AJO KOHË 


Më kujtohet moj loke 

Fare mirë më kujtohen çastet 

Kur mbrëmjeve të vona 

Si në ndonjë ëndërr të keqe 

Shtrohej sofra e madhe 

Kurse ne fëmijët 

Nuk mund t'i zinim lugët as kafshatat 


Ishte një uri e madhe 

Vitet e thatësisë 

Me ca rropulli të metalta 

Na i kafshonin ndjenjat 

Edhe ne sa herë që kafshuam 

Na u thyen dhëmbët 

Mos ardhtë më askurrë ajo kohë e keqe 


Lugët e uritura silleshin rreth bludës 
Si disa pamje surrealiste 

Në tablotë e disa piktorëve francez 
Një tufë hudhrash varur 

Në një gozhdë të ndryshkur 
Dukeshin si engjëjt e mirë 

Që na rruanin prej djajve 

Të mos na e grabisin darkën 

Në imagjinatën tonë të uritur... 

Ky qorrsokak i ngushtë pa dalje 
Nuk e paska hyrjen 

Kah po ikin gjithë këta njerëz 
Që po përbirohen 

Nëpër vrimën e gjilpërës 


Një ditë të gjithë ne 

Do zbresim teposhtë shkallëve 
Që askund nuk u duket fundi 
Ose nisja jonë 

Ka vetëm një alternativë 

Të vendnumërojmë 

Deri në çastet e fundit të jetës 


Me gjasë era 

I paska zënë të gjitha shtigjet 
Furtuna i theu shkallët 

Si do të hipim ose zbresim 
Deri të portat 

Që asnjëherë nuk u hapën 


Kjo rrugë pa dalje i ka mbyllur 

Të gjitha udhët 

Vetëm njeriu sykaltër që 1 përngjan 
Algave të detit mund të kapërcejë 
Këndej pari... 

FUSTANI YTI VERDHË 


Ne nuk dukemi sot si dje 

Një hije e murrme 

Si një gjëmë e zezë kaloi 

Nëpër thinjat e flokëve të vjeshtës 
Dhe u davarit 

Hapësirave të ardhmërisë 


Fustani yt i verdhë 

Me qindra vija të dukshme 
E fshihte anatominë 

E trupit të virgjër të natës 


Duke ecur shkallëve përpjetë 
Një zile e lashtë 
Cingëroi në veshin e majtë të erës 


E mbaje ditarin në dorë 

Kurse mua më dukej 

Se gishtat e tu të butë filluan 

Të ma përtypin zemrën 

Të cilën atë ditë 

Njëherë e përgjithmonë 

E humba 

Në shtjellën e flokëve të gështenjta... 

MBI JASTËKUN E MJEGULLAVE 


Ah sikur të trokiste dera 

Në këto çaste të vona 

Le të jetë edhe “korbi” 

I Edgar Allan Poe 

Por të mos ndalen të trokiturat 


Kjo sterrë e ka vënë kokën 
E plumbtë 

Mbi jastëkun e mjegullave 
Mbase fle 

Në një gjumë foshnjarak 
S'troket asnjeri në dritare 


Nëpër shtigjet e parmakëve 
Ecin merimangat 

Nuk ndalen 

As lakuriqët e natës 

Vetëm heshtja monotone 
Noton si një anije e humbur 


Ah ,sikur të trokiste sonte 
Mendja ime e shëndoshë 

Në portat e harresës 

Në këto orë të vona do isha 
Lakuriqi më i lumtur në botë 

Askush në këto çaste 
Nuk shkel 
Nëpër shpirtin e butë të errësirës 


Vetëm vetmia e pulëbardhave 

Si një anije e braktisur 
Pamëshirshëm tundet 

Mes dallgëve të kripura të vetmisë 

NË DISA RASTE TË RRALLA 


Hyjnë dhe dalin nga mendja ime 
Zogjtë e kaltër 

Dhe si pëllumbat prej argjile 
Nëpër shtyllat e telefonave 
Bëjnë gjumin 

E ëndrrave të virgjëra 


Pastaj fluturojnë Alpeve 

Dhe si nëpër përralla shndërrohen 
Në zana mali 

U këndojnë rapsodëve të verbër 
Deri sa ua kalojnë cirqeve 

Nuk ndalen 


Në disa raste rrallë 
I përngjajnë shakullinës 
Këndojnë si zogjtë e shenjtë 


Kur zbresin shirat 

Nga mjegullat e bardha 

Nëpër hane zgjohen për herë të parë 
Tingujt e zërave të lashtësisë 

NËSE RASTËSISHT ZGJOHEMI 


Asgjë nuk duket 

Ashtu siç mendojmë ne 

Po të mos kishin ngjyrat emër 
Do të ishin të padukshme 

Të verbër si rapsodët e lashtësisë 


Asnjë bletë asnjëherë 

Nuk 1 afrohet lules 

Pa dëgjuar alarmet e petaleve 
Që zbresin nga qielli 

Si një bekim i lashtë hyjnor 


Gjërat e rëndomta në hapësirë 
Janë shumë më të thjeshta 

Se sa që mendojmë ne 

Kur era zhurmon 

Ato shndërrohen në heshtje 


Ecin nëpër mendjet tona 

Si zvarranikët 

Por ne nuk kuptojmë 

Nëse rastësisht zgjohemi 
Gjumit tonë 

Veç 1 ka ikur treni i mëngjesit... 

DERDHEN DETET E KALTRA 


Nëpër majat e çdo kaktusi 
I gjejmë shtigjet e verdha 
Ku vetëm në ato fshehtësira 
Mund të mbijetojnë agimet 


Poqë se nuk vijnë shirat 
Asnjeri nuk vuan nga thatësia 
Në përgjumjet e deveve 

Nga ëndrrat e oazave 
Derdhen detet e kaltra 


Nëse nën ndonjë dunë 
Të shthurur 

Flenë iriqët e shkretëtirës 
Merimanga e zezë 

Zbret nga froni i rrjetit 
Deri te rruga e qumështit 
I shtron udhët e bardha 

KJO VJESHTË E EGËR 


Ndoshta sivjet 

Do të mbesim pa asnjë mollë 

Vjeshta po i përtyp edhe degët e thyera 
Kajsitë veç janë tharë 

Si kumbullat 

Kjo vjeshtë e egër 

Pamëshirshëm 1 gllabëroi pemët 


Nëpër rrugët e qyteteve hijet e zeza 
Bredhin si gratë e shthurura 

I kanë futur të gjitha ëndrrat 

Në pantallonat e ngushta 

Dhe nëpër vitrina 

Flenë me kukullat e dyllta 


Më duket se ky qytet 

Po i përngjan Gomorës 
Afër shiringave të përdorura 
Egërsisht puthen mes veti 
Djelmoshat adoleshentë 


Kurse vashat 
Presin kalorësin e tredhur 


Presin te rruga që çon kah Sodoma... 

NË SHUMË RASTE 


Unë qeshja 

O sa shumë kam qeshur 

Me fqinjët e mi budallenj 

Qeshja kur ma shanin Zotin 

E nuk mund të kuptonin të mjerët 
Se unë asnjëherë nuk pata Zot 


Po ta kisha 

S'do të më linte pa bukë 

Dhe me këmishë të grisur 

Që s'mund të më bënin asgjë 

As ngrica e as acari 

Sepse hynin në një pjesë të trupit 
Dhe dilnin në anën tjetër të këmishës 


Zoti im 

Herë ishte në mua 

E herë banonte në ndonjë tjetër shtëpi 
Në shumë raste 

Nuk e qante kokën për askënd 

Edhe Hyji i kishte problemet e veta 

E jo tu marr 

Me punët e liga të njerëzve të vegjël ... 


Prishtinë, 27 gusht 2013 

KUR HINGËLLIN NATA 


Mbrëmë pikat e shiut 

Lëshoheshin mbi shpirtin e madh të tokës 
Zbritnin rehatshëm 

Si një patriark i thinjur 


Dhe me një elegancë të paparë 
Të cilën vetëm uji mundet ta ketë 
Dhe është në gjendje 

T'i ushqejë damarët e etjes 


Binte shiu me qeshje njerëzore 
Mbi lëkurën e njomë të lisit 
Filluan të çelin 

Zambakët e bardhë 


Po ashtu shkëlqente një diell i ri 
Mbi muranat e kalasë 

Nga lëvozhgat e kuqe të vezëve 
Dolën zogjtë dykrenorë 


Mbi përmallimin e tokës mëmë 
Ecnin në procesion 

Do hije burrash 

Parakalonin 

Drurët e ngulur nëpër sinorë 

Përsëritja e një historie 
Dëgjohet si zërat e lashtësisë 
Sa larg 

Shumë larg dëgjohet 

Gjëma e një hingëllime 


Mbrëmë sa trishtueshëm hingëllonte natal 

DUKE PRITUR ECJEN 


O njerëz, burra 

Merreni vetminë time të përvuajtur 
Mbështeteni për gjuhën 

E ftohtë të mermerit të kuq 


Afrojeni stomit të atdheut 

Ashtu siç bëni me arkivolet 

Dhe kryqet 

Ka rastisur një kohë e ligë 

Po lehin edhe drurët e kopshtit tim 


Më mbështetni edhe mua diku 
Çfarë i duhet vetmisë 

Së vetmuar 

Vetmia pa trupin dhe shpirtin tim 
Askush s'i duron të lehurat e natës 


O njerëz 

Ju them dhe ju përgjëroj 

Më mbështetni për trungun e rrapit 
Të mos mi ndrydhë era eshtrat 
Duke pritur ecjen 

E një kërrabe që vjen nga thellësia 
E thellësisë së imagjinuar 

DERDHEN FLOKËT 


Më janë moshuar eshtrat 

Nga koka ime e thinjur 

Si gjethet e verdha të vjeshtës 
Derdhen flokët 


Derdhen edhe kujtimet 

Po bien në harresë 

Ritualet e gjetheve të mykura 
Dikur ecja si një patriark 

I pamposhtur 

Isha më krenar se vetë krenaria 


Kurse sot çapitem udhëve 

Si një maçorr i vjetër 

Çapitem kalldrëmeve ilire 
Nëpër këtë shi të padurueshëm 
Me stuhi kujtimesh 


Më ikën 

Dhe po më largohen miqtë 
Vetëm kërrabat do mbesin 
Nën çatitë me ulluk druri 
Si do vegime kujtimesh 

Të një kohe 

Kur tmerri brente hekurin... 

Ne me gjasa nuk ditëm 
Të lëmë asgjë pas vetes 
Ndoshta s'ditëm se si të jetojmë 


Disa nga miqtë tanë 
S'patën kohë 
Të mbjellin asnjë pemë 


Mbase shkuan 

Për në udhëtimin e fundit 
Ashtu siç erdhën 

Duarthatë 

Me dëshira të paplotësuara ... 

MOS EJA SONTE 


Mos eja sonte 

Nuk kam nevojë për askënd 
Duart e erës më shtrëngojnë 
Marrëzisht më shtrëngojnë 
Zogjtë të mos largohen 

Nga shpirti im i përvuajtur 


Po ju them 

Se nuk më duhet askush 

Ku ishit ju kur dëgjoheshin këlthitjet 
E një nate të verbët 

Sonte kinse doni të më ndihmoni 

Po ju them 

Se nuk kam nevojë për askënd 


Mos eja sonte 

Më mjafton kjo verë e vjetër 

Dua të dehem si Frederik Rreshpja 
Dhe mes poemave të kërkoj 
Burimin e etjes 

Kjo kohë vrastare 

Nuk lë asnjë zog pa e lënduar... 

NDOSHTA SI MIGJENI 


S'ka lidhje që jam i papunë 

Të dielave 

Dua të pushoj edhe unë 

Më duket se edhe kryqi fle pasdite 


E di se nuk do të ma shihni 
Për të madhe këtë përtaci 
Tek e fundit 

Çfarë të punoj të dielave 
Kur flenë edhe kambanat 


Më duhet pak 

Për shumë pak bukë kam nevojë 

Dhe një gotë musht t'i lagi koret bajate 
Të kësaj dite të diel 

Edhe ashtu nga dembelia 

Paskan ikur hijet e murrme 


Ndoshta si Migjeni 

MU si ai njeri i shenjtë 

Kam nevojë për pak dritë 

Dhe pak ujë 

Ose asnjëra nuk më duhet 

Më janë thyer dhëmbët artificialë 

Më tregoni 

Si mund të përtypet vuajtja e gjetheve 21... 

KJO DREMITJE E GJATË 


Në një heshtje mortore 

pamë se si varen qirinjtë e ndezur 
I varëm edhe dhembjet 

Në gozhdët e mjegullave 


Po ashtu qante edhe një pulëbardhë 
Fatin e erës 

Sonte çdo gjë po qan 

Në heshtje 


Qajnë dhe nuk ndalen ullukët 
Shiu 1 vjetër po përtyp gjethet 
E një vjeshte 

Po përtyp rrënjët e një kujtimi 


Kjo dremitje e gjatë 

Sonte paska erë temjani 

Për çudi po ikin edhe fluturat 

Gjërat e rëndomta po i përngjajnë hijeve 


Nata mbi një kryq të thyer 

Po i përngjan qyqes që asnjëherë nuk pushon 
Te shelgjishtet e pikëlluara për herë të parë 
Dikush mbolli një lule molle ... 

Prishtinë, 28 gusht 2013 

Kosovës”. 

Në Kuadër të punës së këtij grupi letrar qe botuar 
përmbledhja “Ngjyra e kohës”, në të cilën u 
përfshinë një numër i konsideruar i poezive të tij. 
Krahas krijimeve të publikuara në revistat për 
fëmijë, botoi edhe një serë shkrimesh nëpër gazetat e 
kohës që dilnin në Prishtinë dhe Shkup. 

Eshtë anëtar i Lidhjes së Shkrimtarëve të Kosovës, 
prezent në disa antologji dhe në librin: ” Kosova 
letrare” të poeteshës Monica Mureshan. 

Eshtë prezantuar në Leksikonin e Shkrimtarëve 
Shqiptarë 1501-1990, nga Hasan Hasani, në 
Leksikonin Shkrimtarët Shqiptarë për fëmijë 1872 - 
1995 nga Odhise K.Grillo,si dhe në librin Portrete 
Shkrimtarësh nga Demir Behluli, Prishtinë, 2002. 

Në maj të vitit 2013 Klubi 1 Artistëve dhe 1 
Shkrimtarëve të Durrësit ia ndau çmimin e karrierës 
për kontributin e dhënë në letrat shqipe. 

Jeton dhe krijon në Prishtinë ndërsa aktivitetin letrar 
e zhvillon në kuadrin e Klubit letrar “Fahri Fazliu”, 
në Kastriot. 

